arnastofnun/IGC-2024 huggingface dataset:
Sannleiksnefndin frestunarfúsa

Ófært er, að sannleiksnefndin fresti enn skýrslu um orsakir hrunsins. Átti að vera til 1. nóvember í fyrra, en var frestað til 1. febrúar. Nú er aftur komin töf. Margir bíða í óþoli, enda má kalla þjóðfélagið eina púðurtunnu. Orsakavaldar hrunsins ganga um sperrtir, meðan kerfið pönkast í andófsfólki af ýmsu tagi. Menn geri of miklar væntingar til sannleiksnefndarinnar. Hún var skipuð af ríkisstjórn hrunverja, stjórn Geirs Haarde. Formaðurinn er þekktur leyndarhyggjumaður, samanber upplýsingalögin. Hver sem útkoman er, þá er óverjandi að hún dragist. Ríkisstjórninni ber að víta nefndina.
Segið bara bless við afæturnar

Kvótagreifarnir í grátkór útgerðar eru óþarfir milliliðir. Eiga ekki lengur skipin, skipstjórana og áhafnirnar. Eiga ekki lengur vinnsluna, verkstjórana og fiskvinnslufólkið. Þetta er allt í skuld vegna óhófs og græðgi greifanna. Skipin og fiskvinnslan, skipstjórarnir og verkstjórarnir, sjómennirnir og fiskvinnslufólkið geta rekið þetta án greifanna. Ríkisstjórnir Geirs og Jóhönnu settu hundruð milljarða í bankana til að koma þeim á kjöl eftir lán til alls kyns greifa. Lágmarkskrafa er, að ríkið eignist í staðinn veðin í sjávarútvegi. Hlusti ekki á grátkórinn og segi svo bara bless við afæturnar.
Hrunverjar taka við 2011

Ríkisstjórnin þarf að halda völdum í rúmt ár í viðbót. Hindrar hrunverja í að spilla rannsókn hrunmála. Þeir komast þá ekki til valda fyrr en stóra afborganaárið 2011. Fá þá verðugt verkefni í hendur að reyna að dreifa skuldaafborgunum ársins, sem verða 350 milljarðar. Töluvert hærri upphæð en þeir tæpu 100 milljarðar, sem núverandi ríkisstjórn þarf að leysa á þessu ári. Vandi næsta árs verður ekki leystur með illu umtali um Norðurlönd og Evrópusambandið. Verður aðeins leystur með friðarsamningum við útlönd. Vel er við hæfi, að hrunverjar og lýðskrumarar reyni að leiða það mál til lykta.
Endurkoma hrunverja nálgast

Eftir þjóðaratkvæðí læmingjanna 6. marz felst stærsta viðfangsefnið í að hindra endurkomu hrunverja. Ef kosningar verða, kemst orsakavaldur hrunsins líklega aftur til valda. Þriðjungur kjósenda vill það; þessir, sem eru í afneitun. Því miður eru litlar líkur á, að núverandi ríkisstjórn hangi uppi. Ögmundur Jónasson lamaði hana í haust, bezti vinur hrunverja. Ólafur Ragnar Grímsson kýldi hana kalda um áramótin. Hún er ekki nema svipur sjá sjón, hötuð af öllu þjóðrembdu og vænisjúku fólki, auk þeirra, sem eru í afneitun. En hún er það eina, sem stendur í vegi fyrir endurkomu hrunverja.
Hættið þessari fundavitleysu

Ríkisstjórninni ber að hætta fundum með oddvitum stjórnarandstöðunnar. Þeir vilja bara koma stjórninni frá, ekki leysa nein mál. Þeir hafa áður tekið meintan þátt í samstarfi um IceSave og síðan hlaupizt undan merkjum. Engar viðræður eru í boði af hálfu viðsemjenda okkar fyrr en eftir þjóðaratkvæði. Þar verður felldur þriðji og síðasti samningurinn. Nauðsynlegt er að hafa slíkt lykilatriði á hreinu, svo unnt sé að draga útlendinga að samningaborði í fjórða sinn. Auðvitað veitast engin lán til verklegra framkvæmda á meðan, það er herkostnaður við þjóðarviljann. Kannski fæst nýr samningur að lokum.
Ef hann ræður við lægri upphæð

Breyta þarf ferli í uppgjöri banka við skuldara almennra húsnæðislána. Ráði skuldari ekki við greiðslur eftir almenna eftirgjöf banka, þarf að bjóða upp íbúðina. Það var gert fyrir hrun. Kerfið hefur ekki efni á öðru eftir hrun, annars lendir tjónið fyrir rest á skattgreiðendum. Sala íbúða í ábúð eiganda fari fram fyrir opnum tjöldum á gegnsæjan hátt. Allir megi bjóða í slíkar íbúðir, þar á meðal skuldarinn sjálfur. Tilboðsverðið endurspeglar markaðinn. Skuldarinn á að hafa sama rétt og aðrir. Hann getur eignazt aftur íbúðina eða bílinn með yfirtöku skulda. Ef hann ræður við þá lækkuðu upphæð.
Sá ruglaði, sá siðblindi og sá lati

Vörn Steingríms Wernerssonar er, að hann sé svo ruglaður, að hann viti ekki neitt í sinn haus. Siðblindur bróðir hans hafi misnotað þessa aðstöðu til að valta yfir hann. Bróðirinn, Karl Wernersson, segir Þór Sigfússon vera sekan, hafa skrifað undir alla pappírana. Þór hafði þrjár milljónir á mánuði fyrir að vera í forstjóraleik. Segist ekki hafa nennt að lesa pappíra, sem lagðir voru fyrir hann. Þá leti hafi Karl notfært sér. Svipuð verður vörn Bjarna Benediktssonar flokksformanns. Það er upphafið að harmleik fyrir dómstólum um stuldinn á bótasjóði Sjóvá. Vörn Steingríms er líklegust til árangurs.
Hrunverjar standast allan vanda

Prófkjör Sjálfstæðisflokksins var jákvætt fyrir flokkinn. Enginn lagði í Hönnu Birnu Kristjánsdóttur, sem leiðir listann. Í efstu tíu sætin raðast þeir, sem buðu sig fram í fjögur efstu sætin. Þeir, sem vildu há sæti og fengu ekki, hrundu ekki niður listann, heldur láku niður nokkur sæti. Gott fyrir friðinn í flokknum. Ný andlit fengu lítinn framgang, bezt gekk Geir Sveinssyni, sem lenti í sjötta sæti. Sjálfstæðísflokkurinn gengur heill og óskiptur til kosninganna í vor, enda hreinþveginn með afneitunarlegi. Sem pólitískt afl geta hrunverjarnir staðizt allan vanda, það sýnir reynslan.
“Ráðlagt frá” “hittingi”

Við þurfum að vara okkur á föstum orðasamböndum hefðbundnum. Ofnotkun þeirra lætur tungumálið stirðna. Sagt er að “ráða einhverjum frá einhverju” og “ráðleggja einhverjum eitthvern hlut”. Rétt er samt líka að segja “ráðleggja einhverjum frá einhverju”. Sama er að segja um “hitting”. Ég skil, hvað við er átt. Notandi forðast orðið “fundur”, því að hann er með tilbrigði í huga, óformlegan fund. Ensk tunga orðgnóttar nýtur þess, að hafa blæbrigðamun á fjölda samheita. Fjölgum því tilbrigðum í frásögn á íslenzku. Svo að ekki sé bara til gömul og stirðnuð leið hefðbundinna orða og fastra orðasambanda.
Evrópskt lýðræði í Hafnarfirði

Hafnarfjörður tekur upp reglur Evrópusambandsins um kosningar. Þær felast í, að kosið er aftur og aftur, unz rétt niðurstaða fæst. Ef Írar vilja ekki fallast á stjórnarskrá sambandsins, eru þeir látnir kjósa aftur. Og aftur, þangað til þeir örmagnast og kjósa rétt. Sama er með álverskosningarnar í Hafnarfirði. Ef bæjarbúar hafna stækkun álversins í Straumsvík, eru þeir bara látnir kjósa aftur. Unz þeir kjósa rétt. Ekki eru einu sinni látin líða fjögur ár milli kosninga eins og í byggðakosningum. Heldur bara hvenær sem mat Lúðvíks er, að hugarfar kjósenda sé skárra. Þessu stýrir Samfylkingin.
Prófkjör mútuþeganna

Kjósendur í Reykjavík hafa nánast alltaf ákveðið, að Hrunflokkurinn skuli stjórna borginni. Með eða án hækju frá eins-fulltrúa-flokki. Þess vegna er hefð fyrir því, að Hrunflokkurinn stjórni borgarskipulaginu. Valdið hefur sogað til sín peninga frá fyrirtækjum, sem telja sig þurfa á þjónustu að halda. Frægasta dæmið er Landsbanki einkavinanna, sem fékk að skipuleggja lóð við Laugaveginn. Það skipulag var langt út af korti skipulagsreglna. Í þessu skyni grýtti bankinn hálfum og heilum milljónum í kosningabaráttu bæjarfulltrúa Hrunflokksins. Nú um helgina er prófkjör milli mútuþeganna.
Vilja verða Britney Spears

Þegar fólk tekur þátt í söngvakeppni án þess að geta sungið, fara menn að leita að orsökunum. Hvers vegna telja margir, að þeir geti komizt langt í lífinu án þess að geta neitt?

Guardian í morgun segir frá umræðu brezkra skólamanna. Þeir segja, að skólakerfið leggi áherzlu á mjúk fög. Einkunnum og skírteinum sé dreift á alla í skólum fátækrahverfa. Börn yfirstéttarinnar fari hins vegar í einkaskóla, þar sem lögð sé áherzla á erfiðar greinar. Þeir segja, að mjúku skólarnir telji börnum trú um, að lífið sé léttara en það er. Þau séu ginnt til að halda, að allir geti orðið Britney Spears.
Hver vill lána skuldseigum fé?

Sumum finnst furðu sæta, að Norðurlönd vilji ekki hjálpa okkur. Nema við séum fyrst búin að semja frið við útlandið um IceSave. Margir telja þetta bera vitni um lítinn áhuga á norrænni samvinnu. Satt er, að sú samvinna hefur lengi verið ofmetin. Hitt er samt skrítið, að við séum í þvílíkri afneitun, að við sjáum ekki forsendur tregðunnar: Almennt er á Norðurlöndum litið á okkur sem vandræðamenn, sem vilji ekki borga skuldir. Þannig túlka menn forsetann og andstæðinga friðarsamningsins. Af gefnum tilefnum. Umræðan á Íslandi gengur fram af útlendingum. Hver vill lána slíkum aulum peninga?
Þjóðaratkvæði um handboltann

Góð er hugmynd margra bloggara, að útrásar-forsetinn synji úrslitum leikja handbolta-landsliðsins. Vísi þeim til þjóðaratkvæðis, sem verði samhliða annarri slíkri í byrjun marz. Spurt verði: Ertu fylgjandi eða andvígur úrslitum eftirtalinna leikja handboltalandsliðsins? Síðan komi listi yfir þessa leiki. Vonandi er meirihluti þjóðarinnar andvígur þessum úrslitum. Enda voru dómarar vondir, maturinn eitraður og loftslag fúlt. Er þá keppni í þessu móti komin á núllpunkt. Jón Baldvin Hannibalsson finni sáttasemjara í Eystrasaltsríkjunum. Og síðustu þrjár mínútur leikjanna verði endurteknar.
Skerið frekar uppi í turni

Ríkisútvarpið þarf sennilega að skera fleiri störf til þess að ná jafnvægi í rekstri. Þá er skynsamlegt að líta á fólkið uppi í turni. Fremur en á þá, sem starfa á gólfinu á jarðhæð og í kjallara. Rekstrarumhverfi er breytingum háð og víða er tímabært að minnka yfirbyggingar. Fréttastofan var hornsteinn stofnunarinnar og verður hornsteinn hennar áfram. Rýrð áherzla annarra aðila á hefðbundna fréttamennsku setur auknar skyldur á herðar Ríkisútvarpsins á því sviði. Spara má störf þarna án þess að skera meira niður í fréttum og fréttatengdu efni. Gott ráð er að fækka silkihúfum uppi í turni Efstaleitis.
Gegnsæi gegn bankaleynd

Alþingi þarf strax að setja lög um gegnsæi peningastofnana. Þau hljóði svo: 1. Hvers kyns bankaleynd er bönnuð. 2. Engin undantekning er á þessu. 3. Öll sala eigna í meðferð banka skal fara fram fyrir opnum tjöldum. 4. Brot valdi fangelsi. Brýnt er að setja lög, því að bönkum er enn stjórnað af krimmum. Sem skipa jafnvel sjálfa sig bankastjóra og í stjórnir fyrirtækja. Siðvæðing samfélagsins hefur brotnað á virkisveggjum bankanna. Þeir eru enn við sama heygarðshornið. Flagga bankaleynd af minnsta tilefni. Skáka eignum til og frá undir borðinu. Veita glæpakóngum fyrirgreiðslu en níðast á almenningi.
Fáum nýjar tölur á borðið

Ég vil fá að vita, hvaða stórfyrirtæki og hagsmunasamtök borga baráttuna í prófkjöri Sjálfstæðisflokksins. Ekki er nóg að fá að vita eftir kosningar eða jafnvel eftir ár. Við þurfum að fá að vita núna, hverjir eru húsbændur þessa liðs. Núna. Samkvæmt reynslunni er auðmagnið að baki frambjóðendanna, sem mest ber á. Hrunflokkurinn hefur ekkert lært af reynslunni. Og meining hans er, að við megum ekki heldur. Við vitum, að hrunflokkurinn þjónustaði gamla IceSave Landsbankann með einkavinavæddu borgarskipulagi, fékk ríflega þóknun fyrir. Hálfar og heilar milljónir. Fáum nýju tölurnar á borðið.
Kallað á hjálp meintra óvina

Þrjár þjóðir búa í landinu þessa dagana. Ein þjóðin hafnar að semja um frið við útlandið; vill ekki borga IccSave “einkafyrirtækis”. Önnur þjóðin vill reyna að gera betri friðarsamning við útlandið; vill borga minna í IceSave. Sú þriðja vill staðfesta friðarsamninginn, sem til er; vill fá frið til að taka lánsfé til framkvæmda. Þær fyrri tvær segja nei í þjóðaratkvæðinu og sú verður niðurstaða málsins. Svo verður þrautin þyngri að fá hötuð Norðurlönd og hataðan Alþjóða gjaldeyrissjóð og ofurhatað Evrópusamband til að bjarga málinu. Einhvern veginn telja

sumir, að meintir óvinir vilji hjálpa okkur.
Grátkór þjófanna er réttlaus

Ef þjófar kaupa og selja þýfi sín í millum, er það áfram þýfi og þeir eru áfram þjófar. Þannig er með kvótann og kvótagreifana. Þjóðin á auðlindina, sem þeir þykjast hafa keypt hver af öðrum eða af sjálfum sér. Til dæmis með kennitöluskiptum og með hjálp bankanna. Þjóðin á auðlindina, sem þeir hafa veðsett upp í topp með hjálp bankanna. Glæpurinn rýrnar ekki, þótt nýjar kennitölur séu komnar í stað gamalla. Lög segja, að þjóðin eigi auðlindina. Breytist ekki, þótt tugir manna gerist stórþjófar í kvótafyrirtækjum og bönkum með veðsetningu á eigum annarra. Grátkór þjófanna er réttlaus.
Réttmætt níð um borgarstjóra

Réttmæt er gagnrýni Ólafs Friðriks Magnússonar á Hönnu Birnu Kristjánsdóttur borgarstjóra. Og níðvísa hans um hana segir bara sannleikann. Hún laug um ferðir sínar til útlanda, gerði of lítið úr þeim. Þar að auki er hún eins og raunar fleiri borgarfulltrúar Sjálfstæðisflokksins á framfæri Landsbankans. Því var hún vanhæf til að gefa bankanum frítt spil að skipuleggja kastala milli Laugavegs og Hverfisgötu. Ég tel einfaldlega, að bankinn hafi mútað borgarstjórnarfólki til að láta að vilja sínum. Hanna og aðrir styrkþegar Landsbankans eru úrelt fyrirbæri í pólitík. Við þurfum að losna við hana.
Tíminn vinnur með og móti

Tíminn vinnur bæði með okkur og móti okkur í IceSave. Hver dagur, sem líður án samnings, veldur tugmilljónatjóni í seinkaðri eða glataðri fjárfestingu í atvinnuskapandi framkvæmdum. Hver dagur, sem líður í þæfingi, eflir vilja erlendis til mildara samkomulags. Kannski endar það með, að við fáum afslátt af höfuðstól og vöxtum. Það vegur þá upp á móti tapinu af skorti á lánsfé til framkvæmda. Jákvæðar og neikvæðar hliðar málsins fléttast saman á ýmsa vegu. Einkennilegast er, hversu ofur-sannfærðir margir eru í IceSave-málinu. Mér finnst hins vegar brýnt að hugsa þetta flókna mál að nýju í viku hverri.
Þetta eru sabótörar

Bankamenn taka ekki mark á ríkisstjórninni, telja hana skammlífa. Stunda bankaleynd sem aldrei fyrr, gera lúxusdíla við skuldakónga, en elta aumingja með offorsi. Bíða eftir, að hrunverjar komist aftur til valda í kosningum og allt verði eins og áður var. Einkavinum verði þá aftur strokið. Embættismenn taka ekki heldur mark á stjórninni, telja hana skammlífa. Ríkissaksóknari dregur fyrir dómstóla andófsfólk frá því fyrir ári og vill koma því í stein. Bíður eftir, að hrunverjar komist aftur til valda í kosningum og allt verði eins og áður var. Einkavinum verði þá aftur strokið. Banka- og embættismennm eru sabótörar.
Herinn verndar auðmennina

Bandaríski herinn hefur tekið völdin á Haiti. Markmiðið er ekki að hjálpa fátæklingum, heldur að verja eignir auðmanna. Flug með hergögn hefur forgang fram yfir flug með hjálpargögn. Flugvélum með hjálpargögn er stundum bannað að lenda á flugvellinum í Port-au-Prince. Auðmenn á Haiti hafa góð sambönd inn í bandaríska stjórnkerfið. Þegar innviðir samfélags rústast, er hætta á, að eignir auðmanna verði fyrir hnjaski. Verkefni bandaríska hersins er að hindra það. Bandaríkin hafa lengi haft mikil áhrif á eyjunni. Hafa yfirleitt stutt einræðisherra, sem kúga almenning. Papa Doc var frægasti leppurinn.
Misheppnuðu gróðapungarnir

Misheppnaðir gróðapungar reyna að smeygja sér undir regnhlíf skjaldborgar um heimilin í landinu. Vilja, að ráðstafanirnar gangi upp verðmætaskalann. Ekki sé bara slegin skjaldborg um þá, sem offjárfestu í 30 milljón króna íbúð og 3 milljón króna bíl. Heldur líka um þá, sem offjárfestu í 70 milljón króna einbýlishúsi og 7 milljón króna jeppa. Dæmi um heimtufrekjuna er

Kaffistofan á Pressunni, málgagni gróðapunga. Aldrei var markmið ríkisstjórnarinnar að bjarga öllum á kostnað skattgreiðenda, aðeins þeim, sem minnst mega sín. En gróðapungarnir eru lagnir við að fela frekju sína undir hatti almennings.
Veruleikafirrtur Gylfi

Gylfi Arnbjörnsson kvartar um framkvæmdaskort og yfirvofandi atvinnuskort. Í sjónvarpinu í kvöld harmaði hann aðgerðaleysi stjórnvalda. Minntist samt ekki orði á raunverulega orsök slæmrar spár. Hún er, að lánsfé fæst ekki. Stafar af ákvörðun útrásar-forsetans um að bregða fæti fyrir friðarsamning stjórnvalda við umheiminn. Gylfi bað kjósendur ekki einu sinni um að styðja friðarsamninginn. Eins og talsmenn atvinnurekenda er hann veruleikafirrtur, enda sendisveinn þeirra. Reynir að koma höggi á stjórnvöld á ódýran hátt. Og víkur ekki orði að hættunni á, að enginn útlendingur vilji lána okkur neitt.
Krumpuð valdstjórn íslenzk

Tek undir með

Sigurjóni M. Egilssyni: “Hið opinbera vill fangelsa nokkra mótmælendur. Á sama tíma hefur ekki verið svo mikið sem skert eitt hár á höfði þeirra sem kunna að bera ábyrgð á hvernig komið er. Þeim sem eru kveikja af þeim mótmælum sem urðu. Auðvitað eiga þeir sem brjóta lög að sæta ábyrgð gerða sinna. Auðvitað. Það er samt merkilegt að fyrst skuli fara gegn þeim sem mótmæltu meðan hinir slá hvergi af í ofgnóttinni, búa enn einsog hefðarfólk, aka um á dollaragrínum, eiga enn þau fyrirtæki sem þeir kjósa að eiga og lifa nánast einsog fyrir byltinguna, fyrir krassið og komast upp með það.”
Tökum kvótann af Eyjum

Ef Eyjamenn vilja ekki veiða fisk á þeim kjörum, sem samfélagið býður þeim, er bezt að fela öðrum að gera það. Sjávarafli er takmörkuð auðlind, sem þjóðin á, þótt þyrlumenn og aðrir kvótagreifar í Eyjum hafi veðsett kvótann upp fyrir topp. Þeir nota aurana í alls konar vitleysu. Ferðast milli húsa í þyrlu og kaupa dagblöð til að setja þau á haus. Hafi þeir stuðning sjómanna, fiskvinnslu og bæjarstjórnar Vestmannaeyja, er rétt, að þjóðin sendi kvótann annað. Til þeirra, sem veiða vilja. Ljótt er í kreppu, að kvótagreifar reyni að taka þjóðina í gíslingu með stöðvun veiða. Tökum bara kvótann af þeim.
Ég segi já – flestir segja nei

Í þjóðaratkvæðinu mun ég segja já við IceSave lögunum. Viðurkenni jafnframt, að niðurstaða heildarinnar verður nei. Viðurkenni líka, að sú leið hefur kosti, þótt gallarnir verði þungbærir. Neyðumst til harðrar skömmtunar á gjaldeyri til að lifa af án erlendra lána. Frestum öllum stórvirkjum. Reynum að halda uppi atvinnu með efldri ferðaþjónustu. Hún veitir flest störf með minnstum kostnaði. Við lendum í miklum hremmingum í samskiptum við útlönd, en við skuldum minna en ella. Mikilvægast verður að hleypa ekki hrunverjum að valdastólunum. Þeir mundu spilla nauðsynlegu uppgjöri við fortíðina.
Meinlaus svínaflensa

Svínaflensan reyndist vera meinlausari en venjuleg vetrarflensa. Olli bara broti af þeim dauðsföllum, sem stafa af venjulegri flensu. Ekki hefði átt að skilgreina hana sem faraldur. En var poppuð upp að ráði lyfjaframleiðenda, GlaxoSmithKline, Roche og Novartis. Þingmannanefnd Evrópusambandsins kannar málið. Wolfgang Wodarg formaður telur hana hneyksli aldarinnar. Ráðgjafar Alþjóða heilbrigðisstofnunarinnar voru á mála hjá lyfjaiðnaðinum, sem komst í feitt. Hann græddi tíu milljarða dollara á svindlinu. Orðinn meiri háttar pólitískt afl í heiminum. Landlæknir Íslands dansaði líka eftir pípu þeirra.
Mestu stolið í Landsbankanum?

Ólafur Arnarson bendir á, að markaðsverð skuldabréfa gamla Landsbankans sé bara 6,50. Markaðsverð hjá gamla Kaupþíngi sé 24,50 og hjá gamla Glitni 23,75. Sýnir margfalt rýrara eignasafn Landsbankans en hinna bankanna. Hann spyr, hvort eigendur og bankastjórar Landsbankans hafi verið svona margfalt vitlausari en aðrir bankaeigendur og bankastjórar. Eða hvort mismuninum hafi hreinlega verið stolið. Ólafur bendir líka á, að hinir sérstöku saksóknarar hafa minna verið að pæla í Landsbankanum en hinum. Eru þeir á villigötum? Meiri talnalíkur eru á að finna stolna tugi milljarða frá Landsbankanum.
Þau munu segja bless

Við tökum þátt í atkvæðagreiðslu á vefnum um, hvaða erlendar þjóðir séu mestu óvinir okkar. Afneitum aðild okkar að tilraun Sjálfstæðisflokksins til óheftrar frjálshyggju í fjármálum. Hötum Evrópusambandið eins og pestina miklu. Sökum erlenda aðila um að skilja okkur ekki. Virðum ekki samninga við erlend ríki, högum okkur nákvæmlega eins og okkur þóknast. Erum eins og vanþroska unglingar. Erum sem þjóð alveg úti að aka, stefnum á hengiflug í þjóðaratkvæðagreiðslu læmingja. Fjölþjóðastofnunum og erlendum ríkjum ber engin skylda til að draga okkur að landi. Þau munu segja bless við Ísland.
Blaðalestur minnkar hraðar

Dagblöð vestra sigla hraðar í gjaldþrot. Lesturinn hefur minnkað um rúm tíu prósent á hálfu ári. Misheppnazt hafa tilraunir til að hoppa yfir á vefinn. Sumum dagblöðum hefur gengið sæmilega að ná þar lestri, en vefauglýsingar þeirra hafa staðið í stað og jafnvel minnkað. Þróun í Bandaríkjunum speglast nokkrum árum síðar í Evrópu, einnig á Íslandi. Því má fastlega búast við, að stjarnfræðilegt tap Moggans muni ekki lagast. Ekkjan ríka úr Eyjunum muni því sigla öðru dagblaðinu í röð í þrot. Mannfækkunin í hallæri Moggans var brýn, en nægir ekki. Davíð verður ekki lengi ríkisbankarekinn, Mogginn deyr.
Notalegar strokur dagsins

Engu máli skiptir, þótt daglega sé dreginn fram nýr útlendingur, sem segir Íslendinga sárt leikna í samskiptum ríkja. Ekki þótt einn eða tveir slíkir komi vikulega fram í Silfri Egils. Samskipti ríkja fara ekki eftir strokum af því tagi. Erlendir ráðamenn segja bara, að Íslendingar verði að borga. Svo einfalt er það. Þeir kæra sig ekki um þjóð, sem ekki fylgir samningum. Og allra sízt dettur þeim í huga að ausa peningum í vænisjúka og þjóðrembda afneitara. Ef þeir fylgdust með umræðunni á Íslandi, yrðu þeir skelfingu lostnir. Sem betur fer vita þeir ekki hverjir eru Bjarni og Sigmundur Davíð.
Góðar afleiðingar af neii

Ýmsar afleiðingar af neii í þjóðaratkvæði eru góðar, ef þjóðin dregur af þeim réttar ályktanir. Þorna mun straumur erlends lánsfjár til bankanna og Seðlabankans. Meiri skuldum verður ekki safnað. Aðeins verður fjárfest fyrir fé, sem verður til í landinu. Engar stórvirkjanir og engin stóriðja, sem er auðvitað bezta mál. Nýtt hátæknisjúkrahús frestast, enda getum við tæpast rekið það hátæknisjúkrahús, sem fyrir er. Kristján Möller getur engin göt borað í kjördæminu. Byggingavinna verður lítil, en atvinna að öðru leyti á góðum dampi. Við herðum sultarólina, en söfnum ekki skuldum við umheiminn.
Frjálshyggja er fáokun

Frjálshyggjumenn tala minnst um, að fáokun er niðurstaða markaðsvæðingar. Samkeppni er aðeins stunduð meðan verið er að vinza út þrjú fyrirtæki, sem eftir lifa. Þau mynda með sér meðvitað eða ómeðvitað bandalag um að skipta herfanginu. Heitir fáokun, en ekki fákeppni. Einkennir umhverfi íslenzkra neytenda. Aðeins í sölu bíla og fasteigna er frelsi. Í öllu öðru er fáokun. Í dagvöru, benzíni, flugi, tryggingum, raforku og einkum þó í peningamálum. Kenningar frjálshyggjunnar ná ekki yfir eðlilega endastöð hennar sjálfrar. Ísland er heimsins versta okurbúla, bezta dæmið um endastöð frjálshyggju.
Múgsefjun læmingjanna

“Áfram Ísland” kyrja læmingjrnir á hlaupum sínum fram á hamrabrúnina. “Við viljum sanngirni” segja hortugir unglingar, sem þykjast vera sjálfstæð þjóð. “Stöndum saman um fullveldið” segja Evrópuhatarar. Múgsefjun þjóðar, sem lifir ekki á neinu öðru en að afla gjaldeyris. Hér væri nefnilega ekki líft, ef ekki kæmi til innflutningur á eldsneyti og mat. Samt er eyjarskegginn svo ríkur í fólki, að það greiðir vef-atkvæði um, hvaða þjóðir séu mestu óvinir sínir. Þjóðrembdir Íslendingar halda samt, að erlendis flykkist menn um málstað okkar. Svo er ekki, flestir telja okkur vera vanþroska frekjuhunda.
Skipt um skoðun í miðri á

Fyrsti samningurinn um IceSave var vondur, samningur stjórnar Geirs Haarde. Annar samningurinn, var líka vondur, samningur Svavars Gestssonar. Ég var andvígur þessum samningum og sagði það. Þegar alþingi var búið að setja fyrirvara í sumar, fannst mér málið vera orðið þolanlegt. Skipti þá um skoðun, úr nei yfir í já. Viðsemjendur okkar féllust að hluta á fyrirvarana og að hluta ekki. Ég tel, að þeir hafi sætt sig við þrjá fjórðu þeirra. Úr þessu kom þriðji samningurinn, sem verður felldur í þjóðaratkvæði í næsta mánuði. Ég styð þann samning. Hann mundi gera líf okkar bærilegra en ella.
Batnandi Shalimar

Fékk fyrirtaks tandoori kjúkling á Shalimar í Austurstræti. Kjúklingurinn er kryddaður með blöndu af karrí og jógúrt og eldaður í indvderskum leirofni, svokölluðum tandoor. Séreldaður fyrir hverja pöntun, ekki dreginn upp úr hitabakka. Með fengum við fínt nan-brauð. Bezti réttur af þessu tagi í bænum, næst á eftir Austur-Indíafélaginu, sem er miklu dýrari staður. Þarf að endurskoða álit mitt á Shalimar, sem hingað til hefur verið upp og ofan. Kannski hefur staðurinn bara batnað. Hér er gott verð, hádegisréttur á 1000 krónur, kvöldréttur á 1300 krónur og tandoori kjúklingur á 2000 krónur.